b'\n_START_ARTICLE_\nTvr\xc4\x91ava Komotin\n_START_PARAGRAPH_\nKomotin (lat. Komothyn) je tvr\xc4\x91ava u Bosni i Hercegovini, \xc4\x8diji se ostaci nalaze desetak kilometara sjeveroisto\xc4\x8dno od Jajca na podru\xc4\x8dju Cvitovi\xc4\x87a ispod Gornjeg Be\xc5\xa1pelja._NEWLINE_Nije poznato kada je i tko podigao tvr\xc4\x91avu, no vjerojatno je to bio vojvoda Hrvoje Vuk\xc4\x8di\xc4\x87 Hrvatini\xc4\x87. Slu\xc5\xbeila je kao predstra\xc5\xbea grada Jajca jer je tuda prolazio trgova\xc4\x8dki put. U povijesnim izvorima se prvi put navodi 1434. godine. Tada je, prema navodima ma\xc4\x91arskog kralja \xc5\xbdigmunda, ban Matko Talovac zauzeo Komotin i jo\xc5\xa1 neke tvr\xc4\x91ave uz pomo\xc4\x87 Osmanlija._NEWLINE_Gotovo tri desetlje\xc4\x87a kasnije ponovo se spominje Komotin 1461. godine u dokumentu kralja Stjepana Toma\xc5\xa1a._NEWLINE_Osmanlije su Komotin trajno zauzele 1497. godine, a spominje se neposredno nakon toga 1503. godine, u otomansko-ma\xc4\x91arskom ugovoru o sklapanju mira.'